Man dood, nog een gewond ná hul in motor geskiet isFoto:@LimaCharlie1/Twitter ŉ Man is dood en nog ŉ man word in die hospitaal behandel nadat hulle Sondagaand met skietwonde in ŉ motor in Vrygrond naby Muizenberg in Kaapstad aangetref is. Ross Campbell, woordvoerder van ER24, het gesê hul paramedici het omstreeks 17:50 op die toneel aangekom. ŉ Paramedikus van ŉ ander ambulansdiens was reeds besig om die beseerdes te behandel. “Hulle het albei skietwonde opgedoen en is vir verdere behandeling na nabygeleë hospitale gehaas.” Mihlali Majikela, ŉ woordvoerder van die Wes-Kaapse polisie, het gesê een van die mans het intussen in die hospitaal aan sy beserings beswyk. Hy was 30 jaar oud. Die ander man, 25 jaar oud, word steeds in die hospitaal behandel. Volgens Majikela behoort die motor waarin die mans gesit het aan ŉ e-ontbied-taxidiens. Die taxi’s word per selfoon-app bestel. Die polisie ondersoek ŉ saak van moord en poging tot moord.